送秦秘監以顯謨知潼川
作者：魏了翁
朝代：宋

paragraphs: 杜侯歸未幾，又送秦侯歸。
錦衣赫相望，里閈生光輝。
僅存二三士，去意不可羈。
王張屢乞身，余亦五請祠。
豈不明主戀，去就各有宜。
昔歲語杜侯，志得官無卑。
近忽省前誤，熱突無寒煤。
君門天九重，赤子命一絲。
詩書謾脹腹，字字不適時。
俯瞰大江流，仰看蒼雲移。
悠悠未有屆，蹙蹙安所馳。
昊天豈民憎，翻覆不可期。
願隨力所逮，必以誠求之。
求之有弗得，况忍相瘠肥。
臨分重回首，吾匪懷吾私。